Uns kvmt ein wunneklichú zit
UNs kvmt ein wunneklichú zit·
des froͤit sich alles dc dir ist·
dú manigen hohgemvͤte git·
so wol dir meie dc dv bist·
so rehte wunnekliche komen·
dc ist mines herzen spil·
wir han dc alle wol vernomen·
wie der fúrste leben wil·
In oͤsterriche vnd anderswa·
wil er behalden ie den pris·
Beide hie dort vnd da·
ist er an allen dingen wis·
Er hat sin ding vollebraht also·
dc man den werden danken mv̊s·
Er mag wol iemer wesen fro·
swem er da bútet sinen grůs·
Mit eren richet er der helt·
von iar zeiare bc vnd bas·
In weis ob irs gelǒben welt·
er lat es niht durh smehen has·
Nach siner wirde in nieman gar geloben kan·
Swc er getůt wer getar sich des genemen an·
der habe ich noch bi minen tagen niht vil gesehen·
des hoͤrt man ime die wisen vnd die besten iehen·
Si slafent noch erweket si des dunket mih·
es wc ein spil gar vnz an her nv huͤten sich·
dc si den helt erzúrnen niht·
dc ist min rat es mag geschaden·
In weis ob sis gelǒbent iht·
si sint mit im gar vberladen·
vnd mv̊ssen alle wichen vor·
swa er vert hin mit siner schar·
er sweibet ob in hoh embor·
vil schone alsam ein adelar·
Sinen rate bin ich holt er lêret niht wan werdekeit·
sin widerratent niht sin ere· die sint vollekliche breit·
er hat vnd mag vnd getar getv̊n der stolze waleis vnv́zaget·
wer lebt von dem man nv so vil der wunderlichen dinge saget·
er hat niht wandels vmb ein har·
swas er geredet dc lat er war·
Mit im so varnt ivden| cristen| kriechen| valwen heiden vil·
vnger púlan| rússen| behein swer eht schone leben wil·
Der ist behalden swannen er vert bi im ist er ein fromer man·
Manigen armen er beratet ich hebe an mir selbem an·
da bi schaffet er den besten vride vber ellú sinú lant·
gv̊ten kǒf vmbe alles ding er wendet rǒb vnd brant·
Sin herze blv̊t alsam ein bǒn·
der zallen ziten froͤide birt·
Ir aller milte ist gar ein trǒn·
wider im er ist der eren wirt·
Min gelǒbe ist dc swer in zer wochen eines mag gesehen·
dc dem vngelúkes niht enkeiner slahte mag geschehen·
er mag wol heissen friderich·
es wirt aber niemer sin gelich·
In kurzen ziten dc geschiht·
dc man wol eine krone·
schone vf sinem hǒbte siht·
so vert der fúrste schone·
er ist vnser wunne·
glanz alsam dú svnne·
so ist sin tvgenthafter lib
milt vnd erebere·
ellú wol getanen wib·
fragent von im mere·
von dem guten·
wol gemv̊ten·
vragent si vil dike bi dem rine·
Allenthalben·
vf dien alben·
lopt man in wol vnd die sine·
Vf dem wasser vnd dem plane ist er so vermessen·
in weis niht des an dem degen iender si vergessen·
Trurig herze fro·
wirt von im swanne er singet dien frowen den reigen·
So hilfe ich im so·
dc ich singe mit im zaller zit gerne den meien·
Sin schimpf der ist gůt·
wan er git·
zaller zit·
mit eren der reine·
Da bi hoh gemv̊t·
offenbar-
lich getar·
sin gůt dc ist gemeine·
er ist zallen ziten fro·
im zimt wol dc lachen·
dc kan er vil sv̊sse also
wol mit froͤiden machen·
Vest alsam ein adamant·
swa mans sol beherten·
Sin lop vert dur ellú lant·
dc kan nieman scherten·
Lobe in ieman bc danne ich·
der sol des geniessen·
Alle singer dvnket mich·
mvͤste sin verdriessen·
Nv dar·
dú schar·
wirt aber michel· komen wir zesamne in der gasse von dien strassen·
Nv dan·
ich kan·
noch wunder machen· des ich niht wil lassen·
Mit mir·
svlt ir·
komen vf den anger· da man die ivngen mit scharen siht zů sigen·
Da sint·
dú kint·
vor dien man mv̊s beide floͤtten vnd gigen·
wa ist nv dú gůte·
mit ir pfawen hůte·
der vergisse ich niemer·
solde ich leben iemer·
bi der linden·
sol man vinden·
vns bi schonen kinden·
da svln wir singen·
vnd springen·
da sol vns gelingen·
la wa· lat si sich vinden·
sa· da· bi den schonen kinden·
da sol nieman sin vnfro·
da der tanhusere·
Reiget mit der lieben so·
dc were im ein swere·
were da niht fro kúnigvnt·
mit ir reiden loͤken·
dú treit einen roten mv̄t·
dc sint svmertoͤken·
da wirt mazzee
mir ze drazze·
lǒfet si mir vor mit dem balle·
Gvͤtel gvͤtel·
mache ein mvͤtel·
dc es mir vnd dir wol gevalle·
vf vf kint pruͤuet dc leben·
sit vns got den lib hat gegeben·
So svln wir singen·
froͤliche springen·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse